  Майя Бывальцева 17-тӥ гудырикошконысен Удмуртиын 6-11 классъёсын дышетскисьёс понна ӧнеръёсын уж вылын тодматсконъёс кутскозы. Ужрад ӧнер быръёнъя «Билет в будущее» ӵектос улсын радъяське. Со сярысь элькунысь дышетонъя но тодосъя министерстволэн пресс-службаез ивортӥз. Ижкарысь техникумъёсын но ватсаса тодон-валан сётонъя огазеяськонъёсын пиналъёс «Организация экскурсионных услуг», «Визаж и стилистика», «Парикмахерское искусство», «Графический дизайн», «Электромонтаж» но «Ювелирное дело» ӧнеръёсын асьсэдыз эскерозы. Дышетскисьёс понна ӧсъёссэс усьтозы Ижкарысь С. Г. Борин нимо машиностроительной техникум, Радиоэлектроникая но ивортодэт технологиосъя А. В. Воскресенский нимо техникум, Нылпи творчествоя юрт но Устинов ёросысь Пинал техникъёслэн станцизы. «Билет в будущее» ӵектос куинь люкетлы люкемын, соос улсын быдэ вуымтэос онлайн-тестирование ортчо, ӧнеръёсын уж вылын тодматско но вуоно ӧнерлы дышетон ласянь ӵектонъёс басьто Ӧнер быръён ужрадэ пыриськон понна дышетскисьёс ӵектослэн  пусйиськыны но тестированиез ортчыны кулэ. Собере пиналъёслы быръёно, кыӵе ӧнеръя соослэн практикае мынэмзы потэ, но анай-атайзы юрттэмен отчы гожтӥськыны кулэ. Практика онлайн амалэн но, визьнодасьёс валтэм улсын очной амалэн но радъяськозы. Удмуртиын практика ужрадъёс 32 дышетон юртъёсын радъяськозы, со пӧлын 20 колледжъёс но техникумъёс, кык вылӥ дышетсконниос, ватсаса тодон-валан сётон 12 огазеяськонъёс.  Тодэ вайытом, озьы ик та дыре Удмуртиысь дышетскисьёс пӧлын Россилэсь но Удмуртилэсь кун тодметъёссэс тодонъя «Овеянные славою флаг наш и герб» элькун вожвылъяськон мынэ.  Тегъёс: Дышетон Ижкар Удмуртия пиналъёс  